Diari Oficial de la Generalitat Valenciana


Sumari del DOGV 7836, del 25-07-2016 (2016/5248)

RESOLUCIÓ de 28 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 47/16-AIA Aldaia.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7836

Data del DOGV
:   25-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5248


Data del document
:   28-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 47/16-AIA Aldaia. [2016/5248]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 47/16-AIA Aldaia.  
  
«Informe d'impacte ambiental  
Expedient: 47/2814-SWC.  
Títol: línies subterrànies trifàsiques de mitjana tensió a 20 kV, des de ST Aldaia cap al nord d'Aldaia.  
Promotor: Iberdrola Distribución Eléctrica, SAU.  
Òrgan substantiu: Servei Territorial d'Energia (ATLINE/2015/107/46).  
Localització: Aldaia (València).  
  
Descripció del projecte  
Iberdrola Distribución Eléctrica, SAU, promou un projecte de línia elèctrica de 20 kV des de la ST Aldaia fins a empalmar amb la línia subterrània existent denominada L-20 Aldaia de ST Llanos, en l'entorn del polígon industrial València 2000-Mudeco. La finalitat del projecte és l'anellat de la xarxa de distribució, millorant la qualitat i continuïtat del servei, en particular, en cas d'avaria. Discorre en la seua totalitat pel terme municipal d'Aldaia (València).  
Tot el traçat es planteja en subterrani, aprofitant vials existents. S'inicia en la ST Aldaia i discorre per la zona de domini de l'antiga carretera de Pla de Quart CV-413 (en l'actualitat viari de titularitat municipal), per la carretera municipal d'accés al CC Bonaire fins a arribar al suport núm. 90592, on es realitza entroncament amb la línia subterrània vigent. La longitud total de la línia serà de 3.060 m en doble circuit, amb una potència màxima a transportar per cada circuit serà de 13839 kW. La rasa tindrà 3.018 m de longitud i una secció aproximada de 850x1.600 mm per a albergar-hi un total de 9 tubs de Ø 200 mm.  
  
Com a punts singulars, cal citar alguns dels encreuaments que requereix la línia. L'encreuament del canal Xúquer-Túria, es realitzarà per damunt del llit, per mitjà de tubs embeguts en lloses alveolars. L'encreuament del ferrocarril, per mitjà de perforació horitzontal dirigida.  
  
Tramitació administrativa  
Amb data eixida de 3 de febrer de 2016, la Secció d'Energia de València va remetre còpia de l'expedient d'autorització del projecte de línies subterrànies trifàsiques de mitjana tensió a 20 kV, des de ST Aldaia cap a nord d'Aldaia, promogut per Iberdrola Distribución Eléctrica, SAU. Rebut pel Servei Territorial de Medi Ambient, es va traslladar a aquest òrgan ambiental, on es va rebre l'1 d'abril de 2016. D'acord amb l'ofici de remissió, l'expedient ha sigut sotmés a informació pública i consultes, sense que s'hagen rebut al·legacions o informes de caràcter ambiental. Entre altres organismes, s'indica que s'ha sol·licitat consulta en matèria de vies pecuàries, sense haver-se rebut contestació.  
  
La documentació que consta en l'expedient és:  
- Projecte tècnic.  
- Estudi d'impacte ambiental.  
Vist l'àmbit en què es desenvolupa el projecte i les seues característiques, i tenint en compte que ha sigut sotmés a informació pública i que es disposa d'elements de judici suficients, aquest òrgan ha procedit a continuar amb el procediment d'avaluació d'impacte ambiental simplificada.  
  
  
Consideracions ambientals  
El projecte es desenvolupa, íntegrament, en el terme municipal d'Aldaia. Aquest àmbit, encara que de caràcter agrícola, es troba delimitat per zones urbanes residencials (nuclis urbans d'Aldaia, Alaquàs, Quart de Poblet), terciàries i industrials (CC Bonaire, HOSOJU, PI Coscollar, PI València 2000, PI La Lloma, PI el Pou, PI Bovalar, etc.), connectades per mitjà d'una densa xarxa viària. L'alt grau d'ocupació de la zona està ocasionat, entre altres raons, per la proximitat al nucli urbà de València i la seua expansió comercial. Altres elements presents en l'àmbit considerats que cal mencionar són el canal Xúquer-Túria (en direcció nord-sud) i el ferrocarril (direcció est-oest). La zona, en general, no es troba afectada per riscos naturals, excepte al nord (entre la perillositat per inundació 5 associada al barranc de la Saleta). La zona està travessada per diverses vies pecuàries, majoritàriament asfaltades, atés l'alt grau d'antropització. La vegetació existent, es correspon amb la pròpia de cultius i espècies oportunistes, i la fauna és de caràcter antropòfil. No s'aprecien elements naturals d'interés ni hi ha en aquest àmbit espais naturals protegits, encara que l'àrea s'emmarca en l'àmbit d'ampliació de l'horta de València, amb interés per a la conservació de la productivitat agrícola i del paisatge agrari. L'estudi d'impacte ambiental no considera el patrimoni cultural de la zona. No obstant això, d'acord amb la informació accessible en la web de l'òrgan competent, no consten jaciments o béns immobles (BIC o BRL) que puguen veure's afectats.  
  
En els projectes de línies elèctriques, la principal mesura preventiva consisteix en l'adequat disseny del traçat. En aquest cas, es planteja de forma íntegra en subterrani, aprofitant al màxim la xarxa viària existent. Es plantegen i valoren un total de 3 alternatives, totes elles en subterrani, aprofitant la xarxa de camins i que bàsicament difereixen en la longitud total. Finalment s'opta per la de menor longitud. Només en l'inici de la línia (eixida de la ST Aldaia) i atés l'aïllament d'aquesta infraestructura (la ST Aldaia està rodejada de camps de cultiu), la traça discorre per sòl agrícola. D'aquesta manera, es compatibilitza el traçat amb l'alta ocupació de la zona. En uns quants trams, la línia coincideix amb el traçat de vies pecuàries, coincidents al seu torn amb vials asfaltats. No es preveu l'afecció sobre vegetació natural ni fauna d'interés.  
  
Respecte a l'execució de la línia, l'extensa xarxa de camins permet l'accés a tota la traça. Els treballs consistiran en l'obertura de la canalització, posar tubs i l'estesa del cable i formigonat i tancament de la rasa. No es preveuen molèsties rellevants sobre l'entorn a causa del soroll de les obres, atesa l'escassa presència d'edificació residencial i l'ús de la xarxa viària com a base per a la traça. El volum de moviment de terres, no serà de gran envergadura. S'aplicaran les mesures preventives habituals consistents en reg d'arreplegues i zones de pas de maquinària, manteniment adequat dels equips i vehicles, cobriment de la càrrega dels camions, etc. Tots els residus generats per les obres s'entregaran a gestor autoritzat. Finalitzades, les obres, es restituiran les superfícies afectades al seu estat anterior.  
Es planteja un pla de vigilància ambiental consistent en el control i seguiment de les obres, bàsicament quant a limitar l'afecció a l'entorn, contenció de material pulverulent i gestió adequada dels residus. Es preveu l'elaboració d'informes que arrepleguen aquestes actuacions.  
  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. La línia elèctrica supera els 3 km de longitud a penes per uns metres, degut principalment que s'ha traçat aprofitant els camins (si haguera anat en aeri en línia recta, no constituiria un supòsit d'avaluació ambiental). No s'estima rellevant la utilització de recursos naturals o la generació de residus. S'adopten les mesures preventives necessàries per a evitar la contaminació i riscos associats a l'execució del projecte.  
- Ubicació del projecte. La línia discorre per àmbits ja alterats (vials).  
- Característiques del potencial impacte. Les afeccions previstes estan limitades a la franja necessària per a les obres i no hi ha elements sensibles en l'entorn, per la qual cosa els impactes seran poc rellevants i de curta duració, així com reversibles. No hi ha impacte paisatgístic en la fase de funcionament.  
  
Consideracions jurídiques  
El projecte de línia elèctrica de doble circuit, a 20 kV i longitud superior a 3 km, discorre en subterrani sota vials d'un àmbit no totalment urbanitzat, constitueix, d'acord amb les previsions de la Llei 21/2013, de 9 de desembre, un supòsit d'avaluació d'impacte ambiental simplificada (article 7.2.a, en quedar inclòs en l'annex II d'aquesta (grup 4.b).  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule el següent,  
  
Informe d'impacte ambiental  
  
Primer  
Estimar que el projecte de línies subterrànies trifàsiques de mitjana tensió a 20 kV des de ST Aldaia cap al nord d'Aldaia en el terme municipal d'Aldaia (València), promogut per Iberdrola Distribución Eléctrica, no té efectes significatius sobre el medi ambient, en els termes previstos en aquest informe, sempre que s'ajuste a les previsions del projecte i de l'estudi d'impacte ambiental i sense perjudici de l'obtenció prèvia de les autoritzacions sectorials que se li apliquen.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que si és el cas actuen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Comunitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre. L'informe d'impacte ambiental, perdrà la seua vigència i cessarà en la producció dels efectes que li són propis, si una vegada publicat en el DOCV, no s'ha procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
  
València, 16 de maig de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de juny de 2016.- El director general de Medi Natural i d'Avaluació Ambiental: Antoni Marzo i Pastor.